Hlina, Alojz, poslanec NR SR (2024-06-26):
Vážený pán predsedajúci, vážený pán minister, vážené kolegyne, kolegovia, pri tomto návrhu zákona som si už jazyk dral nie raz, nie dvakrát, teda dúfam, že teda chápete, že budem, musím vystúpiť aj teraz, otázka je, že aký je impakt môjho vystúpenia, že či to naozaj niekedy aj ja toho hrnca tej motivácie už do dna škrabem, že či to má alebo nemá význam, hej, rozprávať a načo to je vlastne dobré, keď takto do steny a do betónu, ale v zmysle oravskej zásady never give up, nikdy sa nevzdávaj, tak to predsa len skúsim ešte povedať aj v tomto, v tomto štádiu, keď už to vrátila aj pani prezidentka, že v čom je to zlé. Možno je aj dobré, že tu za mnou za chrbtom sedí aj národniar, lebo vedľa mňa sedí kotlebovec, ale za mnou sedí národniar, tak by som to zatiaľ definoval, predsa len k tomu národniarstvu ja mám o niečo bližšie (povedané so smiechom) ako ku kotlebovcom. Tak skúsim, že či náhodou po straníckej linke to nepôjde nejakým spôsobom zastaviť, lebo to nedáva žiadnu logiku. Naozaj to nedáva žiadnu logiku, aby tento parlament v tejto chvíli schvaľoval toto. Máme čo iné čo robiť, ako keď parlament sa uzhodol na tom, že chlapci z J&T a z Penty, že už to tak nesype, tie ceny už tak nerastú, hej, trošku to mrzne a už sa stáva trh kupujúceho, už sa, tak im treba zlacniť výstavbu a jeden zo spôsobov, ako im zlacním výstavbu, tak im znížim náklady na výrubové konanie. Len pri dvoch projektoch tuná oproti cez Dunaj ušetria chlapci z J&T a z Penty odhadom niekde na úrovni dva-päť miliónov eur? No však viete, aj pre dolár sa treba zohnúť, všetko sa zíde. Že to ma trošku prekvapuje, hej, že tuná karpatská sociálna demokracia proste považuje za kľúčový parameter teraz svojej politickej práce pomáhať developerom, džíenťákom, oligarchom, aby im to zlacnelo. Lebo čo prerobili na tom, že už to tak nerastie, úroky, viete no, ceny materiálov, práca rastie, by ste neverili, chlapom na stavbe treba platiť viac, už aj tam to, hej, už tam to uletelo. No tak kde sa dá ušetriť, no tak skúsme na tých stromčekoch, na tom životnom prostredí, koniec koncov vždycky sme mali k tomu taký zvláštny vzťah. Takže na úkor životného prostredia idete socialisti a komunisti a neviem, čo ste tu všetko, pardon, takto som osobnejší, idete si ušetriť. Nech sa páči. Zdôvodňujte potom aj vašim deťom, vašim vnukom, že prečo je to tak. Je to neskutočná arogancia, že po tom všetkom, už čo bolo povedané, ako bolo povedané, je to tu zas. Ja som mal takú malú nádej, lebo sa to tak dlho nezaradzovalo, že to asi prehodnotíte, že to nezaradíte. Ale nakoniec minister Taraba si to politicky obehal, hej, a je to tu. A zajtra ideme o tom hlasovať. Medzitým čo sa udialo? Už v tom čase, keď som ja na to upozorňoval, už vtedy aj únia miest a obcí, ale tú nerešpektujete, lebo tam je Rybníček a neviem čo, to vám nepasuje, hej, ale už aj ZMOS povedal, že je to zlé. To už ani ZMOS nerešpektujete? Pán predseda Danko, pýtam sa, to ZMOS už nie je sociálny partner? Pýtam sa Roberta Fica, pýtam sa Petra Pellegriniho či pána Šutaja Eštoka, to už ani ZMOS nie je váš sociálny partner na diskusiu? Veď ste sa chválili, veď ste rozprávali o tom, že vy to nerobíte jak tí predtým, vy to robíte ináč, vy to robíte v sociálnom dialógu. A v sociálnom dialógu proste si to vyštrngáte, nájdete nejaké riešenie a predložíte. A to čo sa stalo? Čo je tá sila, ktorá neguje aj toto vaše vyhlásenie, že už ZMOS nie je partner? ZMOS je silná organizácia. Nie je silná organizácia? ZMOS povedal, že to, požiadal listom, viete, čo sa stalo? Tuná arogantný minister kotlebovec ich dourážal tak, že ja som sa nestačil diviť. Ja som si pozrel tú debatu v TA3 a som sa nestačil diviť tomu. Vydierači vydierate, týchto chudákov vydierate a to vy máte robiť, samospráva. Takže, starostovia a primátori, počúvajte dobre. Vy ste vydierači, nechutní vydierači, ktorí vydierajú tých chudákov ľudí, ktorí si na záhradke chcú trinásťcentimetrový stromček vyrúbať, vy ich vydierate. To povedal minister. Pätnásťkrát som to dal asistentovi spočítať, sme zostrihali video. Pätnásťkrát povedal, že pätnásť-, trinásť-, osemcentimetrový stromček že vyrúbať a je to hrozné, čo tá samospráva od nich chce. Viete, čo je na tom najzaujímavejšie? Najzaujímavejšie na tom celom je, že to vôbec nie je pravda. Vôbec to nie je pravda. Ustanovenie toho, že kedy vy si môžte na vlastnej záhradke vyrúbať do akého obvodu alebo priemeru, sa mení cca dvadsať rokov. Ani teraz sa nemenilo. Ani ja som nenavrhoval, ani nikto nenavrhoval meniť tieto parametre. Ten parameter, čo si môžte urobiť na vlastnej záhradke, platí dvadsať rokov. Ani sa nemenil, ani sa nebude meniť. Viete, čo sa mení? Mení sa len parameter, že do akého objemu alebo obvodu, priemeru môžte vyrúbať, keď to chcete zastavať. Takže nesedí tá argumentácia, že chudákov, keď si zasadíte vlastný stromček, pamätáte si, minister jak sa tu rozohňoval? Že ja chcem tým ľuďom, chudákom, ktorí robia za priemernú mzdu na Orave a zasadia si stromček, a Hlina im chce poslať inšpektora a chce, aby zaplatili 700 eur za to, za toto. Toto chce Hlina. Moja mama býva na Orave, mám tam mojich predkov pochovaných, moja mama išla z obchodu a pokrikovali po nej, čo ten tvoj syn tam chce?! A klamal, minister klamal, absolútne klamal a nič. Viete, ale niekto to asi počúva, niekto z toho si vyextrahoval niečo. To vôbec nie je pravda. Lebo ja vôbec nič nechcem, vôbec nikto nič nemení parameter, čo vy môžte alebo nemôžte robiť na vlastnej záhrade so stromom. To platí dvadsať rokov. A minister Taraba urážal Božika v tej TA3, urážal, urážal, urážal samosprávu, že čo vlastne oni chcú. To sa nemení dvadsať rokov. Jedine, čo mení minister Taraba, to, aby nadbehol tým, čo idú stavať aj tuná oproti Dunaju. To mení. Tak sa pýtam, pán predseda národniarov, že čo vlastne teda je zač toho loket. To už nestačí, že tú budovu ste si od nich prenajali? Tam to ministerstvo, budú teraz kukať na ten Dunaj. Už aj treba je aj pomôcť na druhej strune, nech aj tam to pekne vyzerá, nech, nech chlapci niečo ušetria. Čo ešte donesiete, čo ešte tie možnosti vám poskytujú? Že ako komu vyjsť v ústrety? A čo za to dostanete? Nejakú reláciu v JOJ-ke? Pán minister Taraba, s kým tam pôjdete? So Sisou Sklovskou? Lebo vy so mnou nechodíte do diskusie. Jasne, že, ja sa vám nečudujem, že nechodíte. Ja by som tiež so sebou nechodil, keby som (povedané so smiechom), takže, ja vám to chápem, len sa čudujem tým televíziám, že na to pristupujú, že vám dávajú tých partnerov. Hovorím, raz sa dožijeme, Takáč so Sklovskou, Taraba, ja neviem s kým, s Tabák a budú rozprávať o drevinách, o priamych platbách a potom sa tí ministri budú vyžívať, kolegyňa moja zlatá, ale vy tomu vôbec nerozumiete. A toto bude celé, to bude také čarovné. To za to je sľúbené? Rozmýšľam, čo pomôže, čo nepomôže, ako sa dopracovať k tomu, že nechajte to na pokoji. Dvadsať rokov je to tak, ako to je, dvadsať rokov si v súkromnej záhradke môžte vyrúbať strom do 80 cm obvodu. Dvadsať rokov sa to nemení. Ani to teraz nikto nemení. A platí dlho, že keď chcete stavať, keď to chcete zastavať, to znamená, chcete ubrať, nebude tam menej, niečo vyrúbete, no tak tam bolo tých 40. Teraz to meníte, chceli ste na 80, bol krik, nie? Hlina robil krik, Stohlová robila krik, tak proste ste to stiahli na 60, ale stále dosť, nie? Stále dosť. Akože stále sa dá ušetriť. Nemôžte nechať tie stromy na pokoji? Nechápem tomu. Schovávali ste to za medveďa, schovávali ste to teraz za poľnohos... však nechajte, dobre, ja by som vedel diskutovať na tému, že či pomôže, nepomôže a koľkí chcú ísť pásť, ja pasiem ovce, ja mám ovce, ja viem, o čom rozprávam na rozdiel od niekoho, ale dobre. Pre zjednodušenie tej diskusie, keď ste vraveli, že chcete pomôcť. Dobre, tak to nechajte. A prečo ste neprijali pozmeňovák KDH, že toto ustanovenie necháte tak, ako bolo, tým pádom by ste sa vyhli nejakej námietke, aby vám tu Hlina vykrikoval, že chcete pomôcť developerom. Prečo už konečne nepoviete, že to robíte kvôli tomu, aby ušetrili peniaze developeri? Vy to nie, nie to, čo vy hovoríte v tých diskusiách, že niekto chce zakázať niekomu vyrúbať na záhradke stromček. Ja neviem, jak to už mám ináč povedať, že jak hnusne, perfídne klamete v tejto veci. Nikto nikomu nechce zakázať vyrúbiť stromček, ktorý si sám zasadil, na tej záhradke vyrástol. Nikto nič, dvadsať rokov je to takisto, to platí. A to, že ste sa pustili do toho ZMOS-u a takým hnusným spôsobom, to podľa mňa ešte stojí za to. Aj s tými starostami rozprávať, hej, že čo si vlastne ten minister dovolil. Že sú to vydierači, vydierajú tých domácich a to znelo hrozne, hej, že teda ten starosta je fakt nechutný, keď tak dokáže teda vydierať toho svojho občana obce, hej? Ktorý si zasadil stromček a on ho chce vydierať, lebo chcú... Znelo to hrozne, to by ste sa zmosáci a starostovia mali ešte brániť. A silnejšie. Som rád, že to pani prezidentka vrátila, chcem sa jej tu znova poďakovať. Aj je to aj pekná symbolika, mne sa to páči. Ona vlastne svoju kariéru v tejto krajine našej začala tým, že sa venovala aktivizmu a ekologickým témam, aj vlastne svoju misiu, ťažkú misiu v tomto nevďačnom spoločenstve ukončila tým, že posledný zákon, ktorý vrátila, bol tento. Mne sa to páči a som jej za to naozaj veľmi vďačný, že to tak urobila. My sme si ju nezaslúžili. My sme si nezaslúžili takú prezidentku, ako sme mali. Ešte budeme musieť dlho počkať. Naše deti sa budú musieť ešte veľa učiť. A musia byť veľmi dobré, aby sme zase predbehli takto dobu v čase a v priestore, ako sme ju predbehli s pani prezidentkou. Tak možno aj symbolicky pre ňu, hej, že by ste jej v tom vyhoveli, možno ja, a to som asi možno nemal povedať, lebo práve naopak, na ten just jej to urobíte, lebo ste ju nemali radi. Ja neviem, čím vám tá žena tak ublížila, že ste sa potrebovali päť rokov do nej tak nechutným spôsobom navážať, že ju to zlomilo. Áno, zlomilo ju to. Koho by to nezlomilo? Koňa by to zlomilo. Tisíc múch aj kravu zabije. To, čo ste jej robili, ako ste jej robili, to, čo ste jej rozprávali. Budete zajtra hlasovať, však spravte nejaké politické dohody, pre mňa, za mňa, za mnou pán predseda národniarov, naozaj som zvedavý, jak sa k tomu postavíte, že čo je zmyslom a úlohou národniarov. Ja za seba viem sľúbiť, že keď do niečoho hryznem, nepustím a budem sa tomu venovať. Budem sa tomu venovať, lebo mi to príde perfídne. Máte čo iné robiť, je čo iné robiť, proste štát sa vám sype, vy tu hráte jak na to Titanicu, kapela hrá, ale v podpalubí už je voda. A ešte aby toho nebolo málo, tak ste sa pustili do tých stromov. Lebo tie chúďatá sa nevedia brániť. My ich vieme brániť. Ten strom nevie zakričať, nechajte ma, nevadím vám, robím kopu dobrej roboty. On to nevie, my to vieme. My poslanci to vieme. Je to našou povinnosťou to zakričať, keď minister nie životného prostredia, ale ťažobného priemyslu to sem donesie. Obce prídu o milióny eur. Občania prídu o životné prostredie, o dýchateľnosť v dobe klimatickej zmeny, kde vlastne svet ide tak a my ideme presne oproti. Svet, vyspelý svet chráni stromy. Ochraňuje, zachraňuje, presádza, obrovské mašiny sú, proste tie robia, snažia sa, proste všetci vedia, že ten strom v meste má svoju úlohu, robí tieň, schladzuje, to už aj malé deti na škôlke vedia, len poslanci vládnej koalície to nevedia. Oni idú v protismere. Uľahčite, zlacnite, vyrúbte to tam, zavadzia to tam. Postavíme bytovečku, šupneme nejakú akcijku na portál, zarobíme. Nasťahuje ich do tých králikární, potom sa im to po desať rokov zosype, lebo stavebne je to postavené tak, že to všetko zhrdzavie, sa to rozsype a to už nás trápiť, vážení, nebude, lebo my na tom Karibiku, nám to bude jedno. Obce prídu o milióny eur, ktoré by dostali pri tých zastavaných pozemkoch, keď nebude náhradné, náhradné plnenie, aby to účelovo bolo viazané, aby realizovali niekde náhradnú výstavbu. Tak tým deťom, tým, skúsim tak silnejší apel, tým vašim, vašim vnukom, keď budú kočíkovať, tak budú kočíkovať pri paneláku. Pri nejakej betónovej stene a nejakej tuje z Baumaxu. Niekto povie, však stromček ako stromček, nie? Viete, že toto je toto im budete teda ponúkať. Vy máte tú silu v sebe, to, čo je v tých mestách, to, čo tam narástlo, ochrániť nejakým spôsobom. Nie, nechcete to ochrániť, idete to vydať. Lebo chlapci z J&T a z Penty zarábajú menej ako potrebujú a teda vy poslušne im za to zahlasujete. Pán predseda národniarov, vás chcem poprosiť teda, skúste nad tým porozmýšľať, že čo je vlastne tá národniarska politika, lebo tomu naozaj prestávam v určitom momente, momente chápať. A to, že tá arogancia, to ešte s tým skončím, tá arogancia, to ešte mi dovoľte spomenúť, tá arogancia ministra životného, ťažobnému prostrediu je naozaj bezbrehá. To urážanie, to klamanie či v mojom prípade, ale v prípade aj ZMOS-u, ale aj posledná akcia, že vlastne tu naši ministri vyjednávajú jak, viete, jak to bola že Postupimská konferencia, Jaltská konferencia, že sa, alebo niečo Napoleon dohodol mier v Bratislave, tak náš minister lieta do Štuttgartu, aby sa tam stretol s ministrom energetiky maďarským. Čiže ako keby, bože, ani neviem, predpokladám, že aj toto viete vysvetliť. Neviem, jako ste to stihli jednať s tým ministrom, keď zrovna bol futbal, ako ste doleteli. Aj tomuto sme ochotní uveriť? Viete, nakoniec sa tu dozvieme, že minister bude letieť do Ria, lebo sa tam stretol s maďarským ministrom, jednali o Gabčíkove a popritom sa išli pozrieť na nejaký karneval. My povieme, okej, však do Ria, prečo by nie, hej? Viete, teraz sme mali, že na čo si ešte všetko ideme zvykať, že začne byť norma? A možno poznajúc absurditu toho, tej argumentácie, ktorá tu je, sa tu možno zjaví aj argument typu, som si tak presne uvedomil, že vlastne prísne vzaté, tí naši vyhrali iba vtedy, keď tam boli tí naši ministri. Takže dnes o šiestej by bolo našim pripraviť špeciál, pán Danko, a čo najviac ľudí z vlády by mali naskákať do špeciálu a ísť podporiť našich na Rumunsko, aby to dali. Môžte dať normálne, dajte ako návrh. Ale viete, že my sa tu tak akože že usmievame, ale ja niekedy žasnem, že čo je schopné sa dostať do dôvodovky, čo je schopné sa argumentačne, tak ja sa nebudem čudovať, že za chvíľku povedia, vtedy sme nad tým Belgickom vyhrali preto, lebo tam bol Andrej Danko a ministri. A preto sme nevyhrali nad Ukrajinou, lebo tam sme neboli. Túto odbočku som si dovolil v kontexte toho, že čo ide vlastne tá národniarska politika. Ako sa vlastne ide robiť národniarska politika. Takže národniarska politika s maďarským ministrom životného prostredia sa bude robiť v Nemecku, popri, pri futbale a fandeniu maďarskému tímu. Asi to bude tá národniarska politika. Skončím s tým, že čo som mohol, som urobil, koľko som mohol, toľko som urobil, na tom, mne na tom možno záleží rádovo viac ako niekomu inému a mám k tomu naozaj veľký vzťah, myslím si, že to je dôležité. Niektorých rešpektujem, že to až tak netrápi, že k tomu až taký vzťah nemajú, pokúsil som sa urobiť nejaké argumentačné nastavenie toho, neviem, či zabralo, nezabralo. Takže naozaj neobhájite to. Vy nepomáhate, vy nehovoríte, že si niekto, Fero, Jožko z Oravy s priemernou mzdou, nemôže na svojej záhrade vyrúbať 15-centimetrový stromček, 15-krát to povedal v tej relácii. To vôbec vy neriešite, lebo to vôbec sa neupravuje tento parameter. Vy v tomto parametri upra... tretíkrát to opakujem, upravujete len to, že developerom idete zlacniť výstavbu. Môžu do väčšieho obvodu, do väčšieho priemeru rúbať bez toho, aby museli žiadať povolenie, bez toho, aby museli realizovať náhradnú výsadbu a urobiť náhradné plnenie vo finančnom vyjadrení. Zjednodušene, aby museli platiť. Platiť za to, že idú vyrúbať. No však idú vyrúbať, tak niečo treba asi strpieť, či netreba ani to strpieť, či čo im to máme? Nakoniec tu prídete s tým, že to máme postaviť tým developerom, oni to len predajú? Či s čím to ešte budete vedieť prísť v rámci konceptu karpatského socializmu? Skúste, páni poslanci, do zajtra máme čas, vy si viete odpovedať, že za čo ste ešte ochotní zdvihnúť ruky, za čo už nie ste ochotní zdvihnúť ruky, ale vedzte, že idete aj proti ZMOS-u. Ďakujem pekne. (Potlesk.)